Ανησυχητική χαρακτηρίζει τη στάση της ελληνικής κυβέρνησης σχετικά με την υποστήριξη του καθεστώτος Μαδούρο ο αυτοανακηρυχθείς πρόεδρος της Βενεζουέλας Χουάν Γκουαϊδό, προσκαλώντας τον Α. Τσίπρα να επισκεφθεί άμεσα τη χώρα για να διαπιστώσει ο ίδιος τι πραγματικά συμβαίνει.

Ο Γκουαϊδό, σε αποκλειστική του συνέντευξη στον ΣΚΑΪ, στέλνει μήνυμα στην Ελλάδα να συνταχθεί με τα υπόλοιπα κράτη μέλη της Ε.Ε «για την αποκατάσταση της δημοκρατίας, για να δοθεί τέλος στην πείνα και να καταφέρουμε να προχωρήσουμε μπροστά».

«Δεν θα ήθελα να αναμειχθώ με περισσότερες λεπτομέρειες στα πολιτικά πράγματα της Ελλάδας ή στα εθνικά της συμφέροντα. Αλλά καλώ τον Έλληνα πρωθυπουργό και οποιοδήποτε μέλος του κόμματος του, να έρθει στη Βενεζουέλα όσο πιο σύντομα γίνεται… Αύριο, μεθαύριο αν θέλει. Και να πάμε μαζί σε νοσοκομεία, σε φαρμακεία, ή σε σχολεία της Βενεζουέλας. Ή να μείνει μια εβδομάδα για να ζήσει με τον κατώτατο μισθό της Βενεζουέλας, και να δούμε τι γνώμη θα έχει για το καθεστώς του Μαδούρο» ανέφερε χαρακτηριστικά.

Εξηγώντας την κατάσταση που επικρατεί στη χώρα του σημειώνει ότι «υπάρχει πάνω από 83% φτώχεια. Ο κατώτατος μισθός στη Βενεζουέλα είναι περίπου τρία δολάρια τον μήνα. Νομίζω ότι αυτό δεν λέγεται απλά φτώχεια, αλλά μιζέρια».

Ο Γκουαϊδό τονίζει ότι «ο Μαδούρο έχει σφετεριστεί την προεδρία. Από την άλλη πλευρά, υπάρχει η Εθνοσυνέλευση της οποίας έχω την τιμή και την ευθύνη να προεδρεύω, που θέλει την πρόοδο, που θέλει να επανακτήσει τα δικαιώματα της, να αποκαταστήσει την τάξη στη Βενεζουέλα και να προχωρήσει. Το πρώτο που πρέπει να κάνουμε είναι να αντιμετωπίσουμε την ανθρωπιστική κρίση και στη συνέχεια να αποκαταστήσουμε τη Δημοκρατία και την ελευθερία στη Βενεζουέλα» διευκρινίζει.



Παράλληλα παραδέχεται ότι ανά πάσα στιγμή μπορεί να συλληφθεί, ή να δεχθεί επίθεση, αλλά όπως τόνισε, «αυτό δεν μας εμποδίζει να εκπληρώσουμε το έργο μας». Απαντώντας δε στις κατηγορίες ότι το κίνημα του οποίου ηγείται κατευθύνεται και χρηματοδοτείται από τις ΗΠΑ σχολιάζει ότι «αυτή είναι μια θλιβερή ρητορική ενός καθεστώτος που έχει μείνει χωρίς επιχειρήματα. Εμείς εδώ και χρόνια αγωνιζόμαστε στη Βενεζουέλα. Από την εποχή που ήμασταν νέοι, φοιτητές στο πανεπιστήμιο» επισημαίνει.

